**Predkladacia správa**

Návrh zákona o výkone správy v oblasti informačných technológií verejnej správy a o zmene a doplnení niektorých zákonov sa predkladá na základe uznesenia vlády Slovenskej republiky č. 187/2016 z 18. mája 2016. Návrh zákona bol vypracovaný na základe legislatívneho zámeru, schváleného citovaným uznesením vlády Slovenskej republiky.

Platná právna úprava v oblasti správy informačných systémov bola prijatá v roku 2006 a z filozofického hľadiska a z hľadiska prístupu k regulácii v tejto oblasti nebola zásadným spôsobom zmenená a stále reguluje primárne informačné systémy verejnej správy, ale nie aj ostatné súčasti informačných technológií verejnej správy (ďalej len „ITVS“). Revízia ustanovení platnej právnej úpravy je potrebná aj s ohľadom na vývoj v oblasti informačných technológií, ale aj s ohľadom na zmeny vo vnímaní a v stave realizácie informatizácie verejnej správy na Slovensku. Vzhľadom na to, že návrh prináša systémovú zmenu, navrhuje sa ju realizovať prijatím nového zákona v tejto oblasti, ktorý nahradí doterajšiu úpravu zákona č. 275/2006 Z. z. o informačných systémoch verejnej správy a o zmene a doplnení niektorých zákonov v znení neskorších predpisov.

Cieľom je prijatie návrhu zákona o výkone správy v oblasti ITVS, ktorý ustanoví komplexnú právnu úpravu správy ITVS tak, aby boli jednotným spôsobom pokryté všetky oblasti vedenia a riadenia v správe ITVS, od fázy plánovania a organizácie až po monitoring a hodnotenie. Nadväzne na to je cieľom návrhu zákona ustanoviť jednotný spôsob plnenia povinností pri výkone všetkých fáz riadenia v správe ITVS.

Návrh zákona bol predmetom medzirezortného pripomienkového konania od 16. októbra do 06. novembra 2017 a do medzirezortného pripomienkového konania opätovne od 02. júla 2018 do 11. júla 2018 z dôvodu času, ktorý od predošlého pripomienkovania uplynul a zmien, ktoré na základe pripomienok boli v návrhu zákona vykonané. Návrh zákona sa na rokovanie Legislatívnej rady vlády SR predkladá bez rozporov.

Návrh zákona je v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky, so zákonmi, ako aj s medzinárodnými zmluvami, ktorými je Slovenská republika viazaná a s predpismi Európskej únie. Návrh zákona nie je predmetom vnútrokomunitárneho pripomienkového konania.

Prijatie navrhovaného zákona nemá sociálne vplyvy, ani vplyvy na životné prostredie, ani vplyvy na služby verejnej správy pre občana, avšak bude mať vplyvy na rozpočet verejnej správy a vplyvy na podnikateľské prostredie. K doložke vplyvov na informatizáciu uvádzame, že návrh nezakladá vplyvy na informatizáciu v zmysle Jednotnej metodiky na posudzovanie vybraných vplyvov, nakoľko nedochádza k rozširovaniu, inovácii alebo vytváraniu nových elektronických služieb verejnej správy, ani informačných systémov verejnej správy*.* Návrh v plnej miere zohľadňuje a využíva už existujúce nástroje informatizácie.